**VLADA REPUBLIKE HRVATSKE**

**objavljuje**

**J A V N I P O Z I V**

**za predlaganje kandidata za četiri člana Vijeća za zaštitu tržišnog natjecanja**

1. Na temelju članka 27. stavka 4. Zakona o zaštiti tržišnog natjecanja („Narodne novine“, br. 79/09., 80/13. i 41/21.), Vlada Republike Hrvatske objavljuje Javni poziv za predlaganje kandidata za četiri člana Vijeća za zaštitu tržišnog natjecanja (u daljnjem tekstu: Vijeće).

2. Članove Vijeća imenuje Hrvatski sabor, na prijedlog Vlade Republike Hrvatske na vrijeme od pet godina. Članovi Vijeća svoju dužnost obnašaju profesionalno kao zaposlenici Agencije za zaštitu tržišnog natjecanja, a za vrijeme obnašanja dužnosti imaju pravo na plaću koja je utvrđena Odlukom Vlade Republike Hrvatske.

3. Kandidati za članove Vijeća, u skladu s člankom 28. Zakona o zaštiti tržišnog natjecanja moraju ispunjavati sljedeće uvjete:

- hrvatsko državljanstvo

- završen preddiplomski i diplomski sveučilišni studij ili integrirani preddiplomski i diplomski sveučilišni studij pravnog ili ekonomskog smjera

- najmanje deset godina radnog staža u struci

- za pravnika položen pravosudni ispit, za ekonomista specijalistički ispit ili znanstveni stupanj magistra ili doktora znanosti.

4. Za članove Vijeća, u skladu s člankom 28. stavkom 5. Zakona o zaštiti tržišnog natjecanja ne mogu biti imenovani: državni dužnosnici, osobe koje obnašaju dužnosti u tijelima političke stranke, članovi uprava, nadzornih odbora te upravnih vijeća poduzetnika, članovi bilo kojih drugih oblika interesnih udruživanja, koji bi mogli dovesti do sukoba interesa.

5. Prijave kandidata za članove Vijeća, uz koje je obvezno priložiti životopis, presliku osobne iskaznice ili domovnice, presliku diplome, uvjerenje pribavljeno od nadležnog suda ili putem sustava e-Građani da se protiv kandidata ne vodi kazneni postupak (koje ne smije biti starije od 30 dana od dana podnošenja prijave), dokaz o radnom stažu u struci, uvjerenje o položenom pravosudnom ispitu, odnosno specijalističkom ispitu ili dokaz o znanstvenom stupnju magistra ili doktora znanosti, izjavu kandidata ovjerenu kod javnog bilježnika, pod kaznenom i materijalnom odgovornošću, o nepostojanju okolnosti iz članka 28. stavka 5. Zakona o zaštiti tržišnog natjecanja, podnose se u pisanom obliku i u zatvorenoj omotnici, u roku od 8 dana od dana objave ovoga Javnog poziva, na sljedeću adresu:

**Ministarstvo gospodarstva i održivog razvoja, Samostalni sektor za pravne poslove, Radnička cesta 80, Zagreb**

s naznakom: **„Prijava kandidata za četiri člana Vijeća za zaštitu tržišnog natjecanja“.**